Þingræður haldnar á Alþingi Íslendinga



Herra forseti. Við upphaf þessarar atkvgr, kom strax í ljós að vegna fjarveru stjórnarþm. er ekki hægt að koma fjárlagafrv. í gegnum 2. umr. með öðrum hætti en þeim, að nafnakall verði við hvern þátt frv. sem stjórnarandstaðan mundi sitja hjá við. Ég vil upplýsa það, að til þess að þessi atkvgr. geti farið fram án þess að nafnakall verði við nær því hvern þátt frv., þá mun stjórnarandstaðan sjá fyrir nægilega mörgum mótatkv. til að slíkt nafnakall þurfi ekki að fara fram.



Herra forseti. Ég vil aðeins staðfesta það fyrir hönd okkar Alþfl., sem fram kom hjá formanni þingflokks Sjálfstfl., sem talaði hér áðan. Við munum sjá til þess að útvega mótatkv. í þeim atkvgr. sem við ella hefðum setið hjá um til þess að tryggja það, að afgreiðsla málsins geti gengið fyrir sig án þess að þurfi að framkvæma nafnakall í öllum þeim atriðum, sem ella þyrfti að viðhafa nafnakall.



Herra forseti. Þessi till., sem hér er flutt, er ótímabær og ekki í réttu samhengi í þessari umr. Í fyrsta lagi vegna þess að fyrir þinginu liggja viðamiklar brtt. við lög um Húsnæðisstofnun ríkisins, sem m.a. gera ráð fyrir tvöföldun á framlagi ríkissjóðs til Byggingarsjóðs ríkisins á næsta ári. Í öðru lagi er till. þessi óeðlileg vegna þess að hún er hrein sýndarmennska, þar sem ekki er gert ráð fyrir neinni fjáröflun á móti þeim miklu útgjöldum sem hér er gerð till. um, upp á um það bil 270 millj. kr. Og í þriðja lagi vil ég benda á að þessi till. gerir ráð fyrir mun meiri framlögum í Byggingarsjóð ríkisins en Sjálfstfl. sjálfur hafði gert till. um í stefnumótun um húsnæðismál, sem flutt er hér á þáltill. af hv. þm. Halldóri Blöndal og fleirum. Till. er því ómerkilegur áróður eins og hún er sett fram hér og ég segi nei.



Herra forseti. Burtséð frá öllu öðru, þá er það auðvitað laukrétt hjá hæstv. ráðh. að þessi till. er nauðaómerkilegur áróður. Ég segi nei.



Herra forseti. Hæstv. félmrh. sagði að þessi till. væri ótímabær. Í lögum um launaskatt nr. 14 frá 1965 með síðari breytingum er svo ákveðið að 2% af launaskatti skuli ganga til Byggingarsjóðs ríkisins. Það er beint brot á þessum lögum ef ekki eru gerðar ráðstafanir til þess að þetta fjármagn renni til Byggingarsjóðs ríkisins samkv. fjárl. fyrir árið 1983. Það er blekking, sem hæstv. félmrh. sagði, að sjálfstæðismenn hefðu í tillögugerð sinni hér á þingi ekki gert ráð fyrir því að 2% fari til Byggingarsjóðs ríkisins eins og vera á samkv. lögum um launaskatt. Fyrir Ed. liggur frv. frá okkur sjálfstæðismönnum þar sem þetta er beint tekið fram. Fyrir sameinuðu þingi er þáltill. þar sem tekið er fram að gerðar verði margháttaðar ráðstafanir til eflingar Byggingarsjóðs ríkisins, en launaskattur megi aldrei vera lægri en 1%. Þetta breytir engu um það sem ég hef sagt áður. Það ber skylda til þess að 2% renni í Byggingarsjóð ríkisins. Hv. þm. Vilmundur Gylfason stóð að flutningi sams konar till. á síðasta þingi og greiddi henni atkv., en það sem hann taldi vera rétt þá segir hann nú nauðaómerkilegt. Enginn tekur mark á slíku fleipri. Ég segi já.



Herra forseti. Hér er lagt til að framlagið úr ríkissjóði til Byggingarsjóðs ríkisins nemi tveimur launaskattsstigum, eins og skylt er að gera samkv. lögum um launaskatt, en með lögum skal land byggja. Í orði kveðnu hafa allir stjórnmálaflokkar lýst því yfir, að þeir telji lán til íbúðabygginga og kaupa á eldri íbúðum með öllu óviðunandi og segjast vilja hækka þau. Forsendan fyrir því að hægt sé að gera það nógu myndarlega er sú, að framlög ríkissjóðs til Byggingarsjóðsins hækki eins og hér er lagt til. Þessi atkvgr. sker því úr um það, hvort vilji manna standi til þess að hækka lán til húsbyggjenda á næsta ári eða ekki. Eftir því mun verða tekið hvaða alþm. hafa kjark til að segja já og eru reiðubúnir til þess að takast á við fjárhagsvanda ríkissjóðs á þeim grundvelli. Það kom fram í ummælum hæstv. félmrh. að hann er allra síst reiðubúinn til þess að gera það og kemur það engum á óvart. Ég segi já.



Herra forseti. Hæstv. félmrh. sagði að tvöfalda ætti framlög til Byggingarsjóðs ríkisins frá því sem nú er. Þó svo væri, þá verða tekjustofnar Byggingarsjóðs ríkisins innan við helmingur af því sem markaðir tekjustofnar gerðu ráð fyrir. Alþfl. hefur flutt sams konar frumvörp á undanförnum þingum og jafnhliða bent á lækkun útgjalda. Þessi brtt. gengur aðeins út á það eitt, að farið sé að lögum um launaskatt. Ég segi já.



Herra forseti. Hæstv. félmrh. sagði hér áðan að það væri sýndarmennska að flytja till. um þessa útgjaldaaukningu án þess að flytja till. um tekjuöflun á móti. Tekjuöflunin fer fram. Það hafa verið lagðir á skattar til þessarar tekjuöflunar. Tekjunum af viðkomandi sköttum er hins vegar ekki ráðstafað eins og lög mæla fyrir um. Sú till. sem hér er flutt fjallar aðeins um það að lög, sem hafa verið sett af Alþingi, séu virt. Þeir sem greiða atkv. á móti slíkri till. greiða atkv. gegn því að lög, sem þeir hafa sjálfir sett, séu virt. Ég segi já.



Herra forseti. Þessi fjárlagaliður er táknrænn fyrir það samtryggða bákn og þá pólitísku peningaspillingu, sem allt of margir hér vilja kyrrt, en við hins vegar mörg, aðallega fyrir utan þetta hús þó, viljum burt. Skynsamlegt væri að áætlunardeild í byggðamálum starfaði á vegum rn., t.d. félmrn., en þessi fjárhæð kemur því auðvitað ekkert við. Þetta eru nefndir, ráð pólitískra manna, sem eru að hygla vinum sínum að langmestu leyti. Þetta er táknrænt mál fyrir það sem við verðum að losna við í þessu samfélagi. Það er lærdómsríkt að sjá hv. þm. Sjálfstfl. greiða atkv. til þriggja átta, eða svo margra sem hægt er í þessu máli, og kemur engum á óvart. Þessa stofnun á auðvitað að leggja niður eins og hún leggur sig, því að hún er dæmi um þá peningaspillingu í þröngum pólitískum hringum, sem verður að útrýma. Ég segi nei.



Herra forseti. Þó vert væri að svara þessari gatslitnu plötu hv. þm. Vilmundar Gylfasonar, þá nenni ég ekki að gera það. En ég vil vekja athygli á, úr því að hér eru greidd atkv. með nafnakalli, að ríkisstjórnir hafa árum saman skert mjög framlög Byggðasjóðs frá því sem þau eiga að vera lögum samkvæmt. Og enn hefur verið vegið stórlega í sama knérunn hjá þessari ríkisstj. En þrátt fyrir það segi ég já.

Eyjólfur Konráð lónsson: Herra forseti. Eins og ég hef margsinnis sagt, m.a. úr þessum ræðustól, þá tel ég að leggja eigi Framsóknarstofnun - Framkvæmdastofnun, - við skulum hafa það Framsóknarstofnun, en hún heitir nú víst Framkvæmdastofnun, ég tel að hana eigi að leggja niður - gjarnan Framsfl. líka.